අශෝක කෝවිලගේ නිර්මාණය කළ, සුනිල් එදිරිසිංහ ගයන මෙම ගීතය, අප සිත් සතන් නිරායාශයෙන්ම ශතක කිහිපයක් ඈත අතීතය වෙත ගෙන ගොස් එහි රඳවන සුළුය. එවකට යුරෝපීයයන්ගේ ගති සිරිත් කොලොම්පුර දේශීය සමාජය ද දැඩි සේ වැළඳ ගත් අයුරු මෙම ගීතයෙන් සංකේතාත්මකව මැනවින් සජීවීමත් වේ. මෙහිදී කොලොම් පුර මානව සමාජ ක්‍රියාකාරකම් සිතුම් පැතුම් සංස්කෘතිය, සමාජ පරිසරය හැඩ ගැසෙන්නේ විජාතික අභාෂයට අනුගතවය. කැලණි නදී නිසලව ගලා බසී. සියනෑ කෝරළේ හද්ද පිටිසර ගමක තරුණයෙක් ගැලක නැගී, කොලොම් පුර වෙසෙන යුරෝපා පන්නෙට හැදුණු සිය පෙම්වත් යුවතිය සෙලෙස්තිනා දැක ගැනීමට ගඟ හරහා වූ පාලම් පාරුවෙන් සිදාදියට එතෙර වෙයි. කොලොම්පුරයේ ගෑස් පහට ළඟා වෙද්දී බෙහෙවින් ම හවස් වූ සෙයකි. තරුණයාගේ පෙම්වතිය යුරෝපා ගති සිරිත් වැළඳ ගත් යුවතියක බැව් ඇගේ ඉංගිරිසි ඌරුවට තෝරා ගෙනැති නාමයෙන් ම ගම්‍ය වේ. සෙක්කු වීදියේ දෙපස පිහිටි වෙළෙඳ සැල් අබිමුව දිස්වූ කම්බා සළු පිළි ඔහු මතකයට ගෙනාවේ සිය සොඳුරු සෙලෙස්තිනාවය. මද පමාවකින් හෝ තොරව, මග නොහැරීම ඇය හමුවීම පිණිස යෝග්‍යතම ස්ථානයක් ඔහු සිතෙහි සනිටුහන් වී තිබිණි. එවකට ප්‍රසිද්ධ ස්ථානයක් වූ කයිමන් දොරකඩ රැඳෙන ලෙස ඔහු සිය පෙම්වතියට හෘදයංගයෙන්ම ආයාචනය කරයි. කොළඹ ජන්මලාභය ලැබුවද ඒ ළඳ තමාටම අත්‍යන්තයෙන් ගැලපෙන බැව් හේ පවසයි.
සුනිල් එදිරිසිංහ ගයන මෙම ගීය කාගෙ නිර්මාණයක්ද?
අශෝක කෝවිලගේ